DECIZIA COMISIEI
din 9 decembrie 2008
de autorizare a Regatului Unit să beneficieze de o dispoziție prevăzută la punctul 8.5 din anexa IIA la Regulamentul (CE) nr. 40/2008 al Consiliului în ceea ce privește un sistem de utilizare în comun a efortului de pescuit pentru traulere și alte nave de pescuit asemănătoare care își desfășoară activitățile în Marea Nordului și în vestul Scoției
[notificată cu numărul C(2008) 7801]
(Numai textul în limba engleză este autentic)
(2008/983/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 40/2008 al Consiliului din 16 ianuarie 2008 de stabilire, pentru 2008, a posibilităților de pescuit și a condițiilor conexe pentru anumite stocuri de pești și grupuri de stocuri de pești, aplicabile în apele comunitare și, pentru navele comunitare, în apele în care sunt necesare limitări ale capturilor (1), în special al doilea paragraf al punctului 8.7 din anexa IIA,
având în vedere cererea formulată de Regatul Unit,
întrucât:
(1)
Punctele 8 și 14 din anexa IIA la Regulamentul (CE) nr. 40/2008 precizează efortul de pescuit maxim admisibil prin stabilirea unui număr maxim de zile pe mare în care navele comunitare cu o lungime maximă egală sau mai mare de 10 metri, având la bord anumite tipuri de uneltele, pot fi prezente în interiorul anumitor zone care se întind de la Kattegat până la vestul Scoției.
(2)
Punctul 8.5 din anexa menționată permite unui stat membru să gestioneze, în timpul perioadei de gestionare 2008, alocările efortului de pescuit în conformitate cu sistemul bazat pe kw/zile. Acest tip de sistem de gestionare permite să se aloce navelor de pescuit un număr maxim de zile pe mare care este diferit de cele precizate în anexă, cu condiția respectării valorii totale în kw/zile corespunzătoare combinației de categorii de unelte de pescuit și de zone operaționale ale navelor.
(3)
Punctul 8.6 din anexă precizează că realocarea zilelor pe mare se efectuează în vederea utilizării mai eficiente a posibilităților de pescuit sau în scopul de a stimula practicile de pescuit care conduc la reducerea capturilor aruncate înapoi în mare și a mortalității cauzate de pescuit atât în rândurile puietului, cât și în cele ale peștilor maturi.
(4)
Punctul 8.7 din anexa menționată stabilește informațiile detaliate solicitate de la un stat membru care dorește să obțină autorizația Comisiei pentru a pune în aplicare un astfel de sistem alternativ de gestionare a efortului de pescuit.
(5)
Regatul Unit a depus o cerere la Comisie prin scrisorile din data de 14 aprilie, 2 mai și 22 iulie și prin rapoartele în format electronic trimise în mai, august și septembrie 2008 cu privire la folosirea unui asemenea sistem alternativ de gestionare în Regatul Unit, pentru nave de pescuit care utilizează traule sau plase-pungă daneze cu dimensiunea ochiului de plasă fie de 70-89 mm, fie de 100 mm sau mai mult și care operează în apele CE din Marea Norvegiei, Marea Nordului sau din vestul Scoției (zonele ICES IIa, IVa-IVc sau VIa). Cererea și rapoartele depuse conțin informațiile și datele cerute la punctul 8.7 din anexa IIA la Regulamentul (CE) nr. 40/2008, în special în ceea ce privește domeniul de aplicare, liniile generale, modalitățile de calcul, funcționarea, monitorizarea și evaluarea acestui sistem.
(6)
Sistemul Regatului Unit se aplică inițial pentru 867 de nave. Nivelurile maxime agregate ale efortului în timpul perioadei de gestionare 2008 sunt de 21 095 690 kw/zile, pentru categoriile de unelte cu dimensiunea ochiului de plasă de 70-89 mm care operează în zonele menționate, și de 27 867 735 kw/zile, pentru categoriile de unelte cu dimensiunea ochiului de plasă de 100 mm sau mai mult care operează în zonele menționate. Având în vedere numărul de zile pe mare inferior disponibil pentru categoriile de unelte cu dimensiunea ochiului de plasă de 100 mm sau mai mult care operează în vestul Scoției, un subplafon de 24 622 862 kw/zile se aplică ieșirilor în larg ale acestora pentru pescuit în vestul Scoției. În consecință, acest sistem îndeplinește condițiile prevăzute la punctul 8.5 din anexa IIA la Regulamentul (CE) nr. 40/2008.
(7)
Comisia a evaluat sistemul și a ajuns la concluzia că acesta îndeplinește obiectivele stabilite la punctul 8.6 din anexa IIA la Regulamentul (CE) nr. 40/2008. Sistemul realocă zilele în vederea eficientizării posibilităților de pescuit și în scopul de a stimula practicile de pescuit care conduc la reducerea capturilor aruncate înapoi în mare și a mortalității cauzate de pescuit atât în rândurile puietului, cât și în cele ale peștilor maturi, în conformitate cu punctul menționat. De asemenea, prin folosirea acestui sistem, navele participante sunt obligate să ia măsuri de conservare specifice. Acestea sunt ușor diferite în funcție de regiuni, din punctul de vedere al conținutului și al importanței, și includ următoarele componente: respectarea închiderii în timp real a zonelor stabilite, atunci când sunt detectate bancuri de cod; utilizarea plaselor pescărești cu ochiuri pătrate mai mari pentru a spori gradul de selectivitate în ceea ce privește peștele alb; participarea la testarea unor unelte de pescuit mai selective; și folosirea unei singure unelte în loc de mai multe pe parcursul unei ieșiri în larg. Impactul acestor măsuri va trebui evaluat ulterior.
(8)
Una dintre modalitățile de motivare a pescarilor pentru a participa la sistem este alocarea unui efort constant comparativ cu perioada de gestionare 2007, denumit «credite de conservare» în Scoția, în ciuda reducerii numărului maxim de zile pe mare care se aplică pentru traulerele din Marea Nordului și din vestul Scoției în perioada de gestionare 2008.
(9)
În consecință, trebuie să se autorizeze, pentru perioada de gestionare 2008, sistemul Regatului Unit, bazat pe alocarea și monitorizarea kw/zile, de utilizare în comun a efortului în scopul gestionării efortului de pescuit în apele CE din zonele ICES IIa, IVa-IVc și VIa pentru navele care utilizează traule, plase-pungă daneze sau alte unelte similare, cu excepția traulelor laterale, cu dimensiunea ochiului de plasă fie de 70-89 mm, fie de 100 mm sau mai mult,
ADOPTĂ PREZENTA DECIZIE:
Articolul 1
Sistemul Regatului Unit, bazat pe alocarea și monitorizarea kw/zile, de utilizare în comun a efortului în scopul gestionării efortului de pescuit în apele CE din zonele ICES IIa, IVa-IVc și VIa pentru navele care utilizează traule, plase-pungă daneze sau alte unelte similare, cu excepția traulelor laterale, cu dimensiunea ochiului de plasă fie de 70-89 mm, fie de 100 mm sau mai mult, sistem prezentat la 14 aprilie, 2 mai și 22 iulie 2008, este autorizat pentru perioada de gestionare 2008.
Articolul 2
Prezenta decizie se adresează Regatului Unit al Marii Britanii și Irlandei de Nord.
Adoptată la Bruxelles, 9 decembrie 2008.